**Klaus Rifbjerg:** *Livet i badeværelset* (1960)

Mit univers ser jeg  
fra en fordybning i væggen:  
Forniklede rør der rejser sig  
bøjede, snoede afløb,  
hvide hospitalsagtige fliser  
og bruserens flueøje  
hvorfra den milde forårsregn  
trods alt falder.

Jeg vil bruges,  
bliver brugt.

Når det grønlige vand  
ligger sitrende under den elektriske pære  
vil jeg bruges  
bliver brugt.

Mit funktionalistiske legeme  
løftes op af hænder,  
kærtegnes, gnides, bevæges.  
Jeg formerer mig mellem hænderne og vandet  
glider over hud og hår,  
gnubber en armhule  
og bliver til bobler i skinnende schatteringer.  
Jeg bruges og opbruges.

Men tag mig ikke hårdt  
kom ikke med gale hænder og kryst mig.  
Bliv fra min krop  
med disse knugende, heftige hænder.  
Jeg er ikke for fastholdere.  
Fang mig  
og jeg forsvinder i vandet,  
smutter, flygter som fisken,  
slår op i glinsende blink,  
vil ikke tages.

Mærk så min farlighed:  
Jeg ligger stille,  
fortættet inaktiv bag din hæl.  
Træd et skridt tilbage  
og mærk mig det sidste sekund,  
før du som en brølende bue  
slynges bagover mod den tørre lyd  
der fremkommer  
når kraniet møder karrets kant.

**Benny Andersen**: *På det tørre* (1962)

Granen saver løs på horisonten

mens klitterne forsigtigt

kigger frem bag hinandens skuldre.

Lavvande. Skulende sorte sten

stiger op og slikker sig om munden

med tunger af tang.

Fyrtårnet stirrer blegt og bittert

efter bådens hoverende underkæber.

Hvilke fjerne kyster har de smagt -

hvor findes der skønnere sted end her?

En indtørret søstjerne

peger i alle retninger.

**Halfdan Rasmussen:** *Skillingsvise* (1970)

1. Danmark, nu blunder den lyse nat

bag ved din seng, når du sover.

Fra kloakkerne strømmer vat,

lort og tampax i Kattegat

og på en Dønning driver

brugte præservativer

1. Danmark, du vågner med søer grå

mætte med affaldsprodukter.

Bier drysser fra blomst og strå.

Lakseynglen i Karup Å

tar sig lidt sulfovælling

og kradser af på tælling.

1. Lærker, som hopped af æg i vår

prøver at hoppe tilbage.

Haren humper med mavesår

hjem fra Utterslev mose hvor

ænder og hvide svaner

sover på dyndvulkaner

1. Hylden, som varslede sommer ind,

visner og falder i staver.

Storken lider af muskelsvind.

Stæren er grå og stæreblind

efter at den har fløjet

rundt med bladan i øjet.

1. Køerne ta’r en tot giftigt græs,

Hoster og spjætter i krampe.

Bonden dybfryser høns og gæs,

tager en pille mod tricks og stress

da en granat i kæret

hilser fra militæret.

1. Pigerne taber det lyse hår

Drengene mister potensen

Sodpartiklernes skyer går

Over marker og kyster hvor

kulstøv og oliepletter

drukner de lyse nætter

**Gasolin:** *Stakkels Jim* (1974)

Der lød en stille hvisken  
Og tiden gik i stå  
Den dag, de stilled bilerne  
Og gik bort på må og få

Nu vandrer de på sletterne  
Og flokkens gamle mænd  
De synger op mod stjernerne  
Lad det aldrig ske igen

På gaden i den døde by  
Der sidder Stakkels Jim  
I nattens mørke drømmer han  
Om det, der var engang

Nu vandrer de på sletterne  
Og flokkens gamle mænd  
De synger op mod stjernerne  
Lad det aldrig ske igen

**Michael Strunge:** *Plasticsolen*(1981)

Gaden er fyldt med blinde børn.

Det blæser koldt gennem byens tomme kranium.

Ting falder ned fra himlen: radioer,

pilleglas, aviser, sæbe og splintret glas.

Rundt om byen ligger skoven og gærer

af gift og medicin.

Mellem to tårne går en ung mand

på en udspændt line.

Ind over de bedøvede huse

trækker store mågeflokke

ud mod de golde, lunkne hav.

Platicsolen gløder som et betændt øje

stråler af jod blinder indbyggerne.

Dybt i coma sover asfalten

dækket af blå sne:

Belyst af TV-ruderne.

Denne tidlige aftens musik

består af støj fra døende maskiner.

Nylonvinden blæser koldt

og dækker de levendes hud

med et tyndt lag smerte.

**Folkeklubben:** *Sort tulipan*, 2018

Intet varer evigt, gør det vel?  
Problemet er at slå sig selv ihjel  
Disse bjælker er for tynde til at bære  
Jeg tænker, at i dag så lader jeg være  
  
Jeg vil dø som en sort tulipan  
Og springe ud fra den smukkeste altan  
I en film og i en rolle jeg kan bære  
Lev dit smukke liv eller lad være

[Men rollen blev besat til anden side  
Til hvem, det får du aldrig helt at vide  
Det er dyrt at være fattig, må du lære  
Som blomsten hos Rimbaud og Baudelaire](https://genius.com/18815605/Folkeklubben-sort-tulipan/Men-rollen-blev-besat-til-anden-side-til-hvem-det-far-du-aldrig-helt-at-vide-det-er-dyrt-at-vre-fattig-ma-du-lre-som-blomsten-hos-rimbaud-og-baudelaire)  
  
Vil jeg dø som en sort tulipan  
Og springe ud fra den smukkeste altan  
I en film og i en rolle jeg kan bære  
Lev dit smukke liv eller lad være  
  
[C'est un grand problem  
Oui, c'est vraimint sérieux  
Le suicide ! Je sais… je m'en fous](https://genius.com/26494886/Folkeklubben-sort-tulipan/Cest-un-grand-problem-oui-cest-vraimint-serieux-le-suicide-je-sais-je-men-fous)  
  
Intet varer evigt, gør det vel?  
Nu er det lykkes mig at slå mig selv ihjel  
Jeg har svigtet alle drømme af værdi  
Lev dit stille liv or let it be  
  
Jeg skulle jo dø som sort tulipan  
Og springe ud fra en femtesals altan  
Jeg kunne have spillet hvilken rolle, det skulle være  
Tag dit smukke liv eller lad være  
  
Nej, jeg vil dø som en sort tulipan  
Og springe ud fra den smukkeste altan  
Jeg hilser hver en spurv og hver en stær  
En gade får mit navn på Frederiksberg

Det er din film, og din rolle må du bære  
Lev dit smukke liv eller lad være